b'\n_START_ARTICLE_\nEidsvoll videreg\xc3\xa5ende skole\n_START_PARAGRAPH_\nEidsvoll videreg\xc3\xa5ende skole  har 720 elevplasser og 150 ansatte. Skolen tilbyr oppl\xc3\xa6ring i 7 programomr\xc3\xa5der i tillegg til alternativ oppl\xc3\xa6ring.  Elevene er jevnt delt mellom allmennfaglige og yrkesfaglige studieretninger.\n_START_SECTION_\nEidsvoll folkeh\xc3\xb8iskole\n_START_PARAGRAPH_\nAmtsskolestyrer Jon S\xc3\xb8rensen tok initiativet til \xc3\xa5 bygge folkeh\xc3\xb8gskole p\xc3\xa5 Vilberg i Eidsvoll etter inspirasjon fra Grundtvigs ideer. Han hadde sikret seg 80 m\xc3\xa5l tomt av Nedre Vilberg, og senere kj\xc3\xb8pte han 50 m\xc3\xa5l til slik at eiendommen ble p\xc3\xa5 130 m\xc3\xa5l._NEWLINE_I 1906-07 bevilget Stortinget et statstilskudd til \xc3\xa5 opprette en "\xc3\x98stlandets videreg\xc3\xa5ende folkeh\xc3\xb8iskole". Arkitekt Arnstein Arneberg tegnet bygningen, og den 8. november 1908 startet skolen. Jon S\xc3\xb8rensen hadde utarbeidet undervisningsplan, og han var sj\xc3\xb8l blant de f\xc3\xb8rste l\xc3\xa6rerne samtidig som han var styrer og eier av Eidsvoll Folkeh\xc3\xb8iskole. Vegen forbi skolen heter i dag Jon S\xc3\xb8rensens vei.\n_START_SECTION_\nEidsvoll landsgymnas\n_START_PARAGRAPH_\nI 1918 vedtok Stortinget \xc3\xa5 kj\xc3\xb8pe Eidsvoll Folkeh\xc3\xb8iskole til landsgymnas, og i 1922 startet Eidsvoll landsgymnas med \xc3\xa9n klasse. I 1923 gjorde Stortinget vedtak om \xc3\xa5 reise et nytt undervisningsbygg. I 1966 ble hele internatdrifta nedlagt, og i 1980 ble bygningen revet. _NEWLINE_Landsgymnasets f\xc3\xb8rste rektor var Johan Fredrik Voss. Han ledet skolen i hele 23 \xc3\xa5r (1922\xe2\x80\x9345) og m\xc3\xa5tte forlate rektorposten som f\xc3\xb8lge av sitt NS-medlemskap og sin aktive deltakelse i NS Kulturdepartementets spr\xc3\xa5kkomit\xc3\xa9 hvor han virket sammen med blant andre Sigvat Heggstad. Fredssommeren overtok Edvard Brakstad som rektor. Han ble i 1958 avl\xc3\xb8st av Bjarne Svare, som i 1967 gikk av som landsgymnasiets siste rektor.\n_START_SECTION_\nEidsvoll gymnas\n_START_PARAGRAPH_\nHermann Opheim ble tilsatt i 1967 som rektor for Eidsvoll gymnas, som n\xc3\xa5 ble en lokalskole med flest elever fra de n\xc3\xa6rmeste nabokommunene. Fra 1967 leide Eidsvoll yrkesskole for handels- og kontorarbeid to klasserom. Fra 1969 leide to filialklasser fra Romerike yrkesskole rom i internatbygningen, og fra 1970 kom to klasser til. I 1967 gikk Eidsvoll kommune over til 9-\xc3\xa5rig grunnskole.\n_START_SECTION_\nTidligere l\xc3\xa6rere\n_START_PARAGRAPH_\nAsgaut Steinnes, Ivar Mortensson-Egnund, Rolv Thesen, Eirik Vandvik, Johs. A. Dale, T\xc3\xb8nnes Sirev\xc3\xa5g, Bjarne Svare og Eivind V\xc3\xa5gslid, sistnevnte ble kjent for Synn\xc3\xb8ve-striden.\n_START_SECTION_\nSkolens profil\n_START_PARAGRAPH_\nSkolen har utviklet alternative vurderings- og eksamensformer som bedre evaluerer elevenes helhetlig kompetanse.  Skolen samarbeider med ungdomsskolen i Brobyggingsprosjektet for \xc3\xa5 bedre overgangen fra ungdomsskole til videreg\xc3\xa5ende skole.  Skolen ligger sentralt plassert i naturskj\xc3\xb8nne omgivelser p\xc3\xa5 \xc3\x98vre Romerike med kort vei til blant annet treningshaller, kunstgressbane og offentlig kommunikasjon.'